Ved første øjekast ligner han en ung mand som så mange andre. Måske med en svaghed for computerspil. Men Jonas Andersen er meget mere end det. De seneste tre år har han brugt mange flere timer foran computere end de fleste – op til ti timer dagligt. - Det er hårdt, men det er sjovt! Det er en livsstil, hvor man skal dedikere al sin tid til spillet, ellers når man ikke så langt, konstaterer den 22-årige e-gamer. Men han er nået langt. Faktisk så langt, at han i dag spiller computer på internationalt topniveau. Ligesom drengeværelset i Aalborg for længst er blevet skiftet ud med en penthouselejlighed på 440 kvadratmeter i hjertet af Berlin. En lejlighed, han deler med sine holdkammerater på ”Team Splyce.” -Jeg møder mange mennesker, som gerne vil lave det jeg laver. Og det kan jeg sagtens forstå. For det er superfedt, siger han. Som en af fire danskere på Team Splyce lever han af at spille computerspillet League of Legends professionelt i Europas bedste e-sportsliga. Et job, som har bragt ham så langt som til verdensmesterskabet i League of Legends. Præcis hvor godt betalt jobbet er, skilter den unge e-sportsstjerne imidlertid ikke med. Han nøjes med at konstatere, at han ”ikke akkurat behøver lede efter de billigste tilbud i SuperBrugsen.” Lige nu holder Jonas Andersen sommerferie hjemme i Aalborg. Men snart begynder sommersæsonen og så er han atter på plads ved tastatur og mus. En hverdag, som han ikke forventer at lave om på lige foreløbig. Tror du, at vi kan mødes om ti år og så spiller du stadig? -Jeg kunne godt forestille mig, at jeg på et tidspunkt bliver så træt af spillet, at jeg bare skal lave noget helt andet. Men for mig ligger det langt ude i fremtiden. Jeg bliver ved så længe det er sjovt – og det er det vigtigste. Jonas Andersen har foreløbig kontrakt med Team Splyce indtil årsskiftet. En kontrakt han dog regner med at kunne forlænge til den tid.

Opsummering:
22-årige Jonas Andersen fra Aalborg har de seneste tre år levet som professionel computerspiller og drengeværelset er blevet skiftet ud med penthouselejlighed og privat kok i hjertet af Berlin.